Ferħ doppju għall-koppja Amerikana fl-okkażjoni ta’Jum l-Omm.  Il-koppja ċċelebrat dan il-jum fl-isptar t’Ohio u mistenni jibqa’ memorabbli minħabba li t-trabi li kienu f’riskju li jifgaw fil-ġuf twieldu qawwijin u sħaħ.  Li kien iktar sorprendenti għall-ġenituri u l-ħaddiema tal-isptar iżda huwa l-fatt li t-tewmin twieldu id f’id biex donnu iktar jissimbolizzaw l-għaqda ta’ bejniethom, kif jidher fir-ritratt. It-trabi huma żewġt ibniet, Jillian u Jenna, u twieldu b’kundizzjoni rari ħafna magħrufa bħala mono mono twins .  Dan ifisser li t-tewmin kienu qed jikbru f’borża u plaċenta waħda fil-ġuf.  Skont it-tobba din hija kundizzjoni li tinsab fi tqala għal kull 10,000 omm li tkun qed tistenna tarbija. Il-koppja  Thistlethwaite kienu diġà jafu b’din is-sitwazzjoni rari għax waqt it-tqala, it-trabi kienu qed jirriskjaw li jifgaw bil-kurdun u jmutu.  L-omm kienet ilha l-isptar għal kważi xahrejn taħt l-osservazzjoni tat-tobba, bi prekawzjoni għal saħħet it-trabi fil-ġuf.  Sarah Thistlethwaite, li hija għalliema tal-matematika, ingħatat l-għażla li twelled bejn it-32 u l-34 ġimgħa mit-Tabiba Melissa Mancuso. Jidher li fl-isptar ġenerali Akron t’Ohio fil-jiem li ġejjin se jkun hemm sitwazzjoni oħra simili.  Infatti t-Tabib Justin Lavin jgħid li f’35 sena kemm ilu jaħdem fid-Dipartiment tal-Obstetrija ta’ Riskju Għoli ra biss 10 każi ta’ mono mono twins .  Huwa għalhekk sorpredenti għall-isptar li f’temp ta’ ġimgħa se jkunu assistew lil żewġ ommijiet b’din il-kundizzjoni rari. http://edition.cnn.com/video/data/2.0/video/bestoftv/2014/05/11/dnt-rare-mono-mono-twins-born.wews.html